정조 5년 · 목
命善曰。日昨特軫貢市之蕭條。俯詢弊瘼之矯。捄至有覆奏之命。而未卽擧行。不勝惶悚矣。予曰。矯捄之策。何以則爲好耶。都民卽國之根本。貢市卽都民之資生也。目今市肆之間。無貢不病。無廛不弊。予每以此關念。思所矯濟之方。而適因言端。有所詢及。卿等其果相與爛商便宜否。命善曰。取見渠輩所納情願。則其所云云。皆是行不得決難從之事。雖不可一一從施。就其中最大者八條。方欲稟處矣。予曰。小民無知。智慮不能長遠。徒以目下事爲急故也。有何從長矯弊之道乎。命善曰。弓角契人難支之弊。專由於倭銅之愆期。倭供差退。莫近日若也。甚至於己亥以後三年條之尙不出來。故。契人輩受價無期。而進排則自如。其爲呼冤。不是異事。生銅一稱之定價爲十四兩。銀子以本價磨鍊計給。則又是契人之所不願。實無矯捄之善策矣。予曰。倭銅之若是愆期。甚是怪事。若嚴飭於任譯輩。寧有不來之理乎。訓將之見。亦以爲如何。善復曰。上敎誠然矣。若申飭於象舌輩。豈至此愆限乎。予曰。倭供差退。實由於官不主管。自外劃給。故館倭輩任自操縱。延拖不送之致也。此後則令戶曹句管其去來。自官捧給於契人。則似無如前稽滯之弊矣。象舌輩若能責諭於館倭。使之趁限送來。則豈有如許弊端乎。此亦令該曹。以從當重勘之意。嚴飭訓別。又以照管督納之意。行關萊府。在彼中庶爲憚戢之端。在貢人可爲慰悅之方矣。尙淳曰。然則今後令度支主管。甚爲便好矣。命善曰。自本曹捧給之際。亦不無情債等些少摩費。不必捧入於本曹。但令主管其去來。似好矣。且賑廳錢之假貸於契人者爲萬兩。而歲出一千兩。殖利還納矣。今若限十年。仍爲許貸。而特除邊利。則非但爲渠輩慰悅之政。而亦可爲貢價準受前蘇息之道矣。予曰。所奏好矣命善曰。第念聖上重都下根本之地。軫貢市蕭條之業。卽問弊源。俾開貨遷。在朝家爲不當有之盛擧。在渠輩爲難再逢之奇會。雖當經費不敷之時。若無損上之政。安有益下之澤。逐條陳列。以竢處分焉。弓角契倭供之差退。便成謬習。貢價之準受。杳無其期。有一蒙惠之端。自賑廳許貸萬兩。待生銅出來。具邊一千緡還納。歲以爲常。今若除其生殖。依前許貸。則十年所得。恰滿萬兩。而以銅受價。固自如也。朝家之惠政。無過於此。渠輩之利益。有不可言。分付賑廳。使之依此施行何如。予曰。明知其弊瘼之至於弩末。則雖以某般公貨。拔例許貸。其在寧失之義。猶無不可。況玆賑廳所貸錢萬兩。年復年來。歲取什一之利。統以計之。過本數爲倍且倍矣。假使貢人輩。雖皆稍實。旣應無價之貢。又責無限之費。甚非所以益下之政也。且念無邊貸給。自多已例。賑廳錢除邊許貸事。依卿所奏。特爲許施。以敍貢人輩倒懸之急可也。至於倭銅之己亥以後三年條。訖此愆限不出來。致令貢人呼冤者。此則處之不難。卽令該曺。別關嚴飭萊府。仍令訓別。責諭館守倭等處。俾卽星火準納。如是而又復延拖。此萊伯不飭之失也。訓別不謹之罪也。不可無別樣處分。而又若訓別。年前以玆事。飭敎截嚴。已有準擬之科。當依初擧條批答勘繩。爲先枚擧此意。一體分付。大抵銅之出來。不遵定限。必因官不主管。直劃貢人而然也。向來筵中。旣以本曹主管爲可之意。有所云云。今若革罷外劃之法。自本曹擔當主張。從便捧給。或於督徵之際。爲一分便好之策乎。貢市堂上一人出往。問其便否於貢人後。指一稟處。命善曰。市肆凋殘。莫甚於近日。而立廛之蕭條。尤有甚焉。此無他。職由於銀路絶乏。不能燕貿之故也。今我聖上。特許官貸。俾及使行。從今以往。凋弊者庶望其復舊。而但旣貸之後。若使年年具邊。在渠輩不但爲難。亦非所以恤隱施惠之意也。曾在己卯甲申間。軫市人之弊。出給戶曹銀萬兩。而使之具邊上納。歲減千兩者。已例卽然。臣意則所貸官銀。特許無邊貸下。定以十年爲限。貿遷生殖。俾爲寬假蘇息之策。而十年之後。始令以本數還納。則其爲惠。恐莫大於是矣。予曰。廛肆之間。生理蕭然。此由於象舌輩不相與受之致也。出栅之初。先給於灣人松商。而燕貨之入都城者。絶罕而僅有。此豈有他哉。市人之價輕。商人之價厚。故惟利是趍耳。綾縀而如是。帽子而如是。至於無貨而不如是。誠可謂末如之何矣。性源曰。臣於待罪嶺外時見之。外方物貨之價。比京肆太輕。燕貨之專歸松商。可推而知矣。命善曰。毛匠亂廛。是廛弊之一端。而廛人輩以此爭訟。軍門則主軍卒。法司則主廛人。甲乙相持。無以決折。此非廟堂之所替行者。令該司相議。從長處之。恕好矣。予曰。涼揮項所需。無論藍黑紬縀。俱係立廛物貨。故利有所分。爭端不息。廛人旣不可不念。軍兵亦不可不恤。何以則可得善處之方。務從俱便之道耶。尙淳曰。軍民兩便。實無其策。彼此相爭。亦已多年。對卞之際廛民偏勝。而軍人輩情狀。亦甚可矜矣。予曰。古亂廛牌許施之事。而 先朝亦有已行之例矣。善復曰。向在本廛繁盛時。非無私賣之事。而置之不禁。十數年來。渠輩之生理。漸益凋殘。故欲爲專利之計。至有爭訟之擧矣。予曰。軍與民一也。主客之分雖別。扶抑之偏誠難。坊廛之蕭條。誠所可念。而噫彼貧寒軍卒。賴此爲資生之路。一朝以亂廛例禁斷。致令失業。則亦豈不矜憐哉。事關朝廷之大是非者。猶可斷決。而至如此訟。則實無好茵道理。予亦難執兩端而用其中矣。柱國曰。廛民請禁。固非異事。而軍人計活。專辜此業。若令嚴禁。其所可矜。誠如聖敎矣。予曰。軍民兩便之策。抑有一道。使軍卒毛匠輩。作爲立廛之附庸。定稅收納。如江上曲子廛一例。則其可樂從否。有隣曰。如是則實爲兩便。豈不樂從耶。予曰。軍兵輩如以兵務事犯科。則繩之以法。不可饒貸。而此事則有大不然者。事關生理。不可扶抑。如是定制之後。若不輪稅於本廛。則宜用亂廛律矣。性源曰。彼雖無知下賤。聞此下敎。亦必感泣矣。命善曰。帽子廛人所願。有三件事。卽官帽之復役。稅帽之永罷。加帽而免稅也。官帽稅帽。卽是難從之請。而獨加帽免稅一款。行之無妨。自明年爲始。許令買來二百隻帽子。而停免其稅納。似好矣。予曰。官帽復設。則價銀爲幾何。命善曰。四萬兩矣。予曰。此是關西小米價耶。命善曰然矣。以今國力。四萬兩銀貨。從何處辦得乎。予曰。免稅之利幾何。尙淳曰。八千兩矣。予曰。聞曾經書狀官之言。譯舌輩出栅之日。輒皆先賣於灣上商人。故京市之帽子絶貴云矣。命善曰。此廛人之自取也。予曰。帽子免稅。則一帽之稅。當爲幾何。性源曰。一帽四文錢也。予曰。二百隻許免其稅。則當有實效耶。有隣曰。彼中利害。雖難懸度。所減者爲八千兩。在渠輩爲惠大矣。予曰。近年以來。不但燕貨之翔貴。我國日用。多是南貨。而長畸一島。爲四方商舶之所聚。倭中百物。北湊中原。故對馬以西。貨路隨廢。島中生理。極甚蕭然云。此專由於利有所㰌也。予曰。今使廛人輩。出債一萬四千兩。貿來帽子。則幾年之後。可能還報耶。善復曰。不必稽遲。卽當還償矣。予曰。然則報債非難。得債爲難矣。性源曰。今此無稅帽二百隻。卽渠輩初料之所不及。而如是傳敎之後。又必有受銀之望。民習誠無狀矣。命善曰。司僕皮物進排。誠一各廛之痼弊。法鞍一件容入之自戶曹上下於各廛者爲四百兩。則當初磨鍊。非不厚矣。而奸竇日滋。爲弊多端。每當皮物進排之際。不無寺隸點退之事。故浮費之數。又近四百兩之多。至有收斂防納之擧。此實各廛難支之弊也。予曰。廛人之不欲圖納。至有收斂者。由於點退故也。寺隸之必欲徵侵。至有點退者。由於進排故也。度支元下之數。旣若是甚厚。則何必令市人進排乎。法鞍改造時所入皮物。貿易取用。似爲無妨矣。善復曰。臣曾待罪內乘時。亦知有此等弊端。市人進排。不無好否之相錯。而本寺點退。終歸操縱之生弊云矣。予曰。旣詢其瘼。當思矯革。矯革之方。無出於罷進排設貿易。而貿易一節。自本寺擔着擧行。似甚便宜矣。命善曰。係是本寺所管。自本寺貿用。似亦無妨矣。予曰。司僕內乘持法鞍入來事分付。予曰。法鞍所裝。徒尙華美之制。全沒樸實之義。每値動駕。輒復新改。今後則勿用華鮮易弊之物。亦勿番番改造也。聞猠皮一張價至六十兩云。此固不緊之甚矣。永牛皮外。如猠皮等屬除減。且鞍子之餙。必以白魚皮。故或値終日動駕。有妨跨御。此亦改之宜矣。命善曰。平倉糶糴。爲弊已痼。至有今年都民騷擾之歎。誠是問事矣。事係軍餉。不可不捧。而繼此矯弊之道。實難其策矣。予曰。總戎廳凋弊。始於崔鎭海。云未知鎭海居官時。何爲而弊至此耶。善復曰。鎭海之爲總帥也。依閫帥例。出鎭北漢。故衙門之用度浩大。庫藏之儲積罄竭未流之弊。終至於莫可收拾矣。予曰。今日之召前後總使者。欲知本倉事也。卿等其陳之。善復曰。臣之待罪本廳。前後五次。而未見有如許弊端。只是一百九十石穀物。適入停捧中。未及收殺。而今已畢納。臣則無他拘礙者矣。有寧曰。大率有民人然後。方有糶糴。今此平倉之穀。卽一無民之糶糴也。雖在常年。分俵無路。故以倉下居民。定保主出給。歲以爲常。浸成謬習。況値昨今兩年。穀賤如土。願受無人。糶糴之分留有法。將士之支放沒策。故不得已依近例。分授於保主人。而此輩皆以虛浪之流。作一逋逃之藪。至有如許難捧之弊矣。予曰。外邑則以不得加分爲患。而此則以加分生弊。甚是悶事。寧不如別還之爲愈。如以別還分給於知舊或親屬。則豈若是難捧乎。柱國曰。莫重軍餉。不可不捧。而元數畢納。有難逆料。勢將徵族後已。凡徵族之法。先自其家。次及其族。分排之際。當以親屬之遠近。定爲界限。而若其以子而徵於父。以姪而徵於叔。烏可己乎。予曰。如是之際。其爲傷風敗俗則極矣。都城之內。有此無前侵漁之擧者。豈不悶然乎。古云邦畿千里維民所止。畿民之自別於外邑。以其無雜繇侵漁之病也。畿內猶然。況都下乎。平倉之設。本爲軍餉。而末乃爲侵漁都民之資。民不能奠業。則烏在其都民之爲樂乎。古則各衙門無面之弊。雖或有之。而猶不過百年一次。今則都下逋員之多。每年若是。亦可以觀世俗之變矣。予曰。分留相當。則弊豈到此。本倉留庫之數。當爲幾何耶。柱國曰。留庫條爲二萬石。而或至一萬八千石零矣。予曰。留庫二萬石內。幷虛錄雜頉。似爲七八千石矣。柱國曰然矣。予曰。總帥若能深知弊端。則分給之時。何可使都下人受出。而亦何不檢覈虛實。禁絶奸竇耶。善復曰。旣無民戶分俵之路。勢將分給於願受人矣。曾在洪奉賀時。以米而出。以錢而入。故人皆樂從。而伊後金孝大時。其法遂廢矣。命善曰。此後矯捄之方。惟在乎剋減元數。而剋減之道。無出於移轉外邑。若於管下各邑。限千石量宜加分。則本倉元數。漸歸減縮。而保主之奸僞可禁。都民之誅求自熄矣。予曰。平倉還穀。旣是陰雨之流。則軍餉之需。其可剋減耶。元數旣減則耗條將縮。耗條旣縮則支放難繼。若爾則本廳支放之數。又將不得不減削。此亦難事也。柱國曰。軍兵元額。量宜裁減。亦似無妨矣。予曰。本廳標下軍額數幾何。柱國曰。都合三百餘人。而有料軍爲一百三十餘人矣。